b'\n_START_ARTICLE_\nSkapi\xc5\xa1kio pagrindin\xc4\x97 mokykla\n_START_SECTION_\nIstorija\n_START_PARAGRAPH_\n1755\xc2\xa0m. domininkon\xc5\xb3 vienuolyne \xc4\xafkurta pirmoji Skapi\xc5\xa1kyje pradin\xc4\x97 mokykla. Mokyklos mokytojai buvo vienuoliai. Po 1831\xc2\xa0m. sukilimo vienuolynas ir mokykla u\xc5\xbedaryti. 1861\xc2\xa0m. prie vals\xc4\x8diaus savivaldyb\xc4\x97s pastatytas pastatas mokyklai. Iki 1905\xc2\xa0m. mokytojai buvo vien rusai ir d\xc4\x97stoma tik rus\xc5\xb3 kalba. Po spaudos draudimo panaikinimo d\xc4\x97styta lietuvi\xc5\xb3 ir rus\xc5\xb3 kalbomis._NEWLINE_1920\xc2\xa0m. mokykla perkelta \xc4\xaf buvusius vienuolyno r\xc5\xabmus. Buvo 4 skyriai, dirbo 4 mokytojai. 1922\xe2\x80\x931929\xc2\xa0m. veik\xc4\x97 progimnazija, 1923\xe2\x80\x931927\xc2\xa0m. dvime\xc4\x8diai mokytoj\xc5\xb3 kursai. Nuo 1934\xc2\xa0m. pradin\xc4\x97je mokykloje buvo 6 skyriai. Veik\xc4\x97 \xc5\xbeyd\xc5\xb3 pradin\xc4\x97 mokykla, kuri 1938\xc2\xa0m. sujungta su lietuvi\xc5\xb3 mokykla._NEWLINE_1940\xc2\xa0m. v\xc4\x97l \xc4\xafkurta progimnazija. Prasid\xc4\x97jus karui, 1941\xc2\xa0m. ji u\xc5\xbedaryta. 1942\xe2\x80\x931944\xc2\xa0m. veik\xc4\x97 amat\xc5\xb3 mokykla. 1944\xc2\xa0m. atkurta progimnazija, kuri nuo 1950\xc2\xa0m. vadinosi septynmete mokykla. 1952\xc2\xa0m. \xc4\xafkurta vidurin\xc4\x97 mokykla, 1957\xc2\xa0m. i\xc5\xa1leista pirmoji abiturent\xc5\xb3 laida. 1964\xc2\xa0m. prad\xc4\x97ta statyti nauj\xc4\x85 mokykl\xc4\x85. 1967\xc2\xa0m. \xc4\xafvyko naujos mokyklos atidarymas. 1979\xc2\xa0m. prie mokyklos pristatyti priestatai: sporto sal\xc4\x97, valgykla._NEWLINE_2011\xc2\xa0m. pakeistas mokyklos statusas i\xc5\xa1 vidurin\xc4\x97s \xc4\xaf pagrindin\xc4\x99. 2012\xc2\xa0m. bir\xc5\xbeelio 7 d. i\xc5\xa1leista pirmoji pagrindin\xc4\x97s mokyklos de\xc5\xa1imtok\xc5\xb3 abiturent\xc5\xb3 laida. Tuo metu mokykloje mok\xc4\x97si 172 mokiniai.'